62024CJ0643
BREITHIÚNAS NA CÚIRTE (an tOchtú Dlísheomra)
27 Samhain 2025 (
*1
)
(Tarchur chun réamhrialú – Comhar breithiúnach in ábhair shibhialta – Cearta cosanta – Rialachán (CE) Uimh. 805/2004 – Ordú Forfheidhmithe Eorpach d'éilimh neamhchonspóidithe – Airteagal 20 – Nós imeachta forfheidhmithe – Dlínse chúirteanna Bhallstát an fhorfheidhmithe – Airteagail 21 agus 23 – Forais chun forfheidhmiú a dhiúltú, a chur ar fionraí nó a theorannú – Rialachán (CE) Uimh. 1393/2007 – Doiciméid bhreithiúnacha agus sheachbhreithiúnacha a sheirbheáil – Airteagal 8 – Diúltú glacadh le doiciméad – Easpa aistriúcháin i dteanga a thuigeann an seolaí ná i dteanga oifigiúil Bhallstát an fhorfheidhmithe ná, i gcás inarb iomchuí, i gceann de theangacha oifigiúla na háite nach mór an doiciméad a sheirbheáil – Mainneachtain an fhoirm chaighdeánach a leagtar amach in Iarscríbhinn II a ghabhann le Rialachán Uimh. 1393/2007 a úsáid – Iarmhairtí – Measúnú ag cúirteanna an Bhallstáit tionscnaimh)
I gCás C‑643/24,
IARRAIDH ar réamhrialú faoi Airteagal 267 CFAE, ón Supremo Tribunal de Justiça (an Chúirt Uachtarach, an Phortaingéil), trí bhreith an 4 Meán Fómhair 2024, a fuarthas ag an gCúirt an 30 Meán Fómhair 2024, sna himeachtaí
Manuel Costa Filhos Lda.
v
OÜ Wine Port of Paldiski,
tugann AN CHÚIRT (an tOchtú Dlísheomra),
agus í comhdhéanta mar seo a leanas: O. Spineanu-Matei (Rapóirtéir), Uachtarán Dlísheomra, S. Rodin, agus N. Fenger, Breithiúna,
Abhcóide Ginearálta: J. Richard de la Tour,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha a cuireadh isteach thar ceann na bpáirtithe seo a leanas:
–
OÜ Wine Port of Paldiski, ag M.A. Brogueira agus P. Moreira, advogados,
–
Rialtas na Portaingéile, ag P. Barros da Costa, S. Duarte Afonso agus M. J. Ramos, i gcáil Gníomhairí,
–
an Coimisiún Eorpach, ag S. Noë agus B. Rechena, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas:
Breithiúnas
1
Baineann an iarraidh ar réamhrialú le léiriú ar Airteagal 20(1) de Rialachán (CE) Uimh. 805/2004 ó Pharlaimint na hEorpa agus ón gComhairle an 21 Aibreán 2004 lena gcruthaítear Ordú Forfheidhmithe Eorpach d’éilimh neamhchonspóidithe (IO 2004 L 143, lch. 15) agus ar Airteagal 8(1) de Rialachán (CE) Uimh. 1393/2007 ó Pharlaimint na hEorpa agus ón gComhairle an 13 Samhain 2007 maidir le doiciméid bhreithiúnacha agus sheachbhreithiúnacha a sheirbheáil sna Ballstáit in ábhair shibhialta nó thráchtála (doiciméid a sheirbheáil), agus lena n‑aisghairtear Rialachán (CE) Uimh. 1348/2000 ón gComhairle (IO 2007 L 324, lch. 79), arna leasú le Rialachán Uimh. 517/2013 ón gComhairle an 13 Bealtaine 2013 (IO 2013 L 158, lch. 1) (‘Rialachán Uimh. 1393/2007’).
2
Rinne an iarraidh seo in imeachtaí idir an chuideachta Manuel Costa Filhos Lda. (‘Manuel Costa’), a bhfuil a oifig chláraithe in Vizela (an Phortaingéil) agus an chuideachta OÜ Wine Port of Paldiski (‘Wine Port’), a bhfuil a oifig chláraithe i dTaillinn (an Eastóin), maidir le forfheidhmiú breithiúnais sa Phortaingéil arna iontráil agus arna dheimhniú mar Ordú Forfheidhmithe Eorpach san Eastóin.
An dlí lena mbaineann
Dlí an Aontais Eorpaigh
Rialachán Uimh. 805/2004
3
Léitear aithrisí 8, 10 go 12, 14, 18 agus 21 de Rialachán Uimh. 805/2004 mar a leanas:
‘(8)
I gconclúidí a chruinnithe Tampere, mheas an Chomhairle Eorpach gur cheart rochtain ar fhorfheidhmiú i mBallstát seachas an Ballstát inar tugadh an breithiúnas a bhrostú agus a shimpliú trí aon bhearta idirmheánacha le glacadh roimh fhorfheidhmiú sa Bhallstát ina n‑iarrtar an forfheidhmiú a bhaint. Ba cheart caitheamh le breithiúnas atá deimhnithe mar Ordú Forfheidhmithe Eorpach ag an gcúirt tionscnaimh, chun críocha forfheidhmithe, amhail is gur tugadh é sa Bhallstát ina n‑iarrtar forfheidhmiú. [...]
[...]
(10)
I gcás ina bhfuil breithiúnas tugtha ag cúirt i mBallstát ar éileamh neamhchonspóidithe in éagmais rannpháirtíocht an fhéichiúnaí sna himeachtaí, tá baint aon seiceálacha i mBallstát an fhorfheidhmithe nasctha go doscaoilte le ráthaíocht leordhóthanach go n‑urramófar cearta na cosanta agus braitheann an bhaint ar an ráthaíocht sin.
(11)
Féachann an Rialachán seo le cearta bunúsacha a chur chun cinn agus cuirtear san áireamh ann, inter alia, na prionsabail a aithnítear sa Chairt um Chearta Bunúsacha an Aontais Eorpaigh [(“an Chairt”)]. Go háirithe, féachann sé lena áirithiú go n‑urramófar go hiomlán an ceart chun triail chóir a fháil mar a aithnítear in Airteagal 47 den Chairt.
(12)
Ba cheart íoschaighdeáin a bhunú do na himeachtaí as a dtiocfaidh an breithiúnas chun a áirithiú go gcuirfear an féichiúnaí ar an eolas, in am trátha chun a bheith in ann a chosaint a ullmhú, faoin gcaingean chúirte ina choinne, faoi na ceanglais maidir lena rannpháirtíocht ghníomhach sna himeachtaí chun an t‑éileamh a chonspóid agus faoi iarmhairtí easpa rannpháirtíochta.
[...]
(14)
Is é is saintréith do na modhanna seirbheála go léir dá dtagraítear in Airteagail 13 agus 14 ná deimhneacht iomlán (Airteagal 13) nó ardleibhéal dóchúlachta (Airteagal 14) gur shroich an doiciméad arna sheirbheáil an seolaí. Sa dara cás, níor cheart breithiúnas a dheimhniú mar Ordú Forfheidhmithe Eorpach ach amháin má tá sásra iomchuí i bhfeidhm ag an mBallstát tionscnaimh lena gcuirtear ar chumas an fhéichiúnaí iarratas a dhéanamh ar athbhreithniú iomlán ar an mbreithiúnas faoi na coinníollacha a leagtar amach in Airteagal 19 sna cásanna eisceachtúla sin, cé gur comhlíonadh Airteagal 14, nár shroich an doiciméad an seolaí.
[...]
(18)
Tugann muinín fhrithpháirteach i riaradh an cheartais sna Ballstáit údar le measúnú ag cúirt Ballstáit amháin go gcomhlíontar na coinníollacha uile maidir le deimhniú mar Ordú Forfheidhmithe Eorpach chun go bhféadfar breithiúnas a fhorfheidhmiú i ngach Ballstát eile gan athbhreithniú breithiúnach ar chur i bhfeidhm cuí na n‑íoschaighdeán nós imeachta sa Bhallstát ina bhfuil an breithiúnas le forfheidhmiú.
[...]
(21)
Nuair is gá doiciméad a sheoladh ó Bhallstát amháin go Ballstát eile lena sheirbheáil ann, ba cheart feidhm a bheith ag an Rialachán seo agus go háirithe ag na rialacha maidir le seirbheáil a leagtar amach anseo, mar aon le Rialachán (CE) Uimh. 1348/2000 ón gComhairle an 29 Bealtaine 2000 maidir le doiciméid bhreithiúnacha agus doiciméid sheachbhreithiúnacha in ábhair shibhialta nó in ábhair tráchtála a sheirbheáil sna Ballstáit [(IO 2000 L 160, lch. 37),], agus go háirithe Airteagal 14 de i gcomhar leis na cumarsáidí arna ndéanamh ag na Ballstáit faoi Airteagal 23 de.’
[Aistriúchán neamhoifigiúil]
4
De réir Airteagal 1 den Rialachán sin, dar teideal ‘Ábhar’:
‘Is é is cuspóir don Rialachán seo Ordú Forfheidhmithe Eorpach a chruthú d’éilimh neamhchonspóidithe, trí íoschaighdeáin a leagan síos, d’fhonn saorchúrsaíocht breithiúnas, socraíochtaí cúirte agus ionstraimí barántúla a áirithiú ar fud na mBallstát uile gan gá le haon imeachtaí idirmheánacha a thionscnamh i mBallstát an fhorfheidhmithe roimh aithint agus forfheidhmiú.’
[Aistriúchán neamhoifigiúil]
5
De réir Airteagal 5 den Rialachán sin, dar teideal ‘Díothú an exequatur’:
‘Déanfar breithiúnas atá deimhnithe mar Ordú Forfheidhmithe Eorpach sa Bhallstát tionscnaimh a aithint agus a fhorfheidhmiú sna Ballstáit eile gan aon ghá le dearbhú infhorfheidhmithe agus gan aon fhéidearthacht a bheith ann cur i gcoinne an aitheantais sin.’
[Aistriúchán neamhoifigiúil]
6
Foráiltear le hAirteagal 10(1) agus (2) den Rialachán sin, dar teideal ‘Deimhniú an Ordaithe Forfheidhmithe Eorpach a cheartú nó a tharraingt siar’:
‘1.   Déanfar deimhniú an Ordaithe Forfheidhmithe Eorpach, ar iarratas chuig an gcúirt tionscnaimh,
(a)
a cheartú, i gcás ina mbeidh neamhréireacht idir an breithiúnas agus an deimhniú mar gheall ar earráid ábhartha;
(b)
a tharraingt siar i gcás inar léir gur tugadh go mícheart é, ag féachaint do na ceanglais a leagtar síos sa Rialachán seo.
2.   Beidh feidhm ag dlí an Bhallstáit tionscnaimh maidir le deimhniú an Ordaithe Forfheidhmithe Eorpaigh a cheartú nó a tharraingt siar.’
[Aistriúchán neamhoifigiúil]
7
Maidir le hAirteagal 13(1) de Rialachán 805/2004, dar teideal ‘Seirbheáil le cruthúnas go bhfuair an féichiúnaí é’, atá i gCaibidil III den Rialachán sin, dar teideal ‘Íoschaighdeáin maidir le nósanna imeachta um éilimh neamhchonspóidithe’:
‘Féadfar doiciméad tionscanta na n‑imeachtaí nó doiciméad coibhéiseach a sheirbheáil ar an bhféichiúnaí ar cheann de na modhanna seo a leanas:
(a)
seirbheáil phearsanta arna fianú le hadmháil fála, lena n‑áirítear dáta na fála, a shíníonn an féichiúnaí;
(b)
seirbheáil phearsanta arna fianú le doiciméad arna shíniú ag an duine inniúil a rinne an tseirbheáil á rá go bhfuair an féichiúnaí an doiciméid nó gur dhiúltaigh sé é a fháil gan aon bhonn cirt dhlíthiúil, agus dáta na seirbheála;
(c)
seirbheáil phoist arna fianú le hadmháil fála, lena n‑áirítear dáta na fála, a shíníonn agus a chuireann an féichiúnaí ar ais;
(d)
seirbheáil trí mheán leictreonach amhail facs nó ríomhphost, arna fianú le hadmháil fála, lena n‑áirítear dáta na fála, a shíníonn agus a chuireann an féichiúnaí ar ais.’
[Aistriúchán neamhoifigiúil]
8
Foráiltear le hAirteagal 14 den Rialachán sin, dar teideal ‘Seirbheáil gan cruthúnas go bhfuair an féichiúnaí é’:
‘1.   Féadfar doiciméad tionscanta na n‑imeachtaí nó doiciméad coibhéiseach agus aon toghairm a sheirbheáil freisin ar cheann de na modhanna seo a leanas:
(a)
seirbheáil phearsanta ag seoladh pearsanta an fhéichiúnaí ar dhaoine atá ina gcónaí ag an seoladh céanna leis an bhféichiúnaí nó atá fostaithe ann;
(b)
i gcás féichiúnaí féinfhostaithe nó duine dhlítheanaigh, seirbheáil phearsanta ag áitreabh gnó an fhéichiúnaí ar dhaoine atá fostaithe ag an bhféichiúnaí;
(c)
an doiciméad a thaisceadh i mbosca poist an fhéichiúnaí;
(d)
an doiciméad a thaisceadh in oifig an phoist nó leis na húdaráis phoiblí inniúla agus fógra scríofa na taisce sin a chur i mbosca poist an fhéichiúnaí, ar choinníoll go luafaidh an fógra scríofa go soiléir carachtar an doiciméid mar dhoiciméad cúirte nó éifeacht dhlíthiúil an fhógra mar sheirbheáil a dhéanamh agus tús a chur le rith ama chun críocha teorainneacha ama;
(e)
seirbheáil phoist gan cruthúnas de bhun mhír 3 i gcás go mbeidh seoladh ag an bhféichiúnaí sa Bhallstát tionscnaimh;
(f)
modhanna leictreonacha arna fhianú le dearbhú uathoibríoch seachadta, ar choinníoll go mbeidh an féichiúnaí tar éis glacadh go sainráite leis an modh seirbheála roimh ré.
2.   Chun críocha an Rialacháin seo, níl an tseirbheáil faoi mhír 1 inghlactha murab eol seoladh an fhéichiúnaí go cinnte.
3.   Fianófar seirbheáil doiciméid de bhun mhír 1(a) go (d) leo seo a leanas:
(a)
doiciméad arna shíniú ag an duine inniúil a rinne an tseirbheáil, ina sonrófar:
(i)
an modh seirbheála a úsáidtear;
(ii)
an dáta seirbheála; agus
(iii)
i gcás gur seirbheáladh an doiciméad ar dhuine seachas an féichiúnaí, ainm an duine sin agus a ghaol leis an bhféichiúnaí,
nó
(b)
admháil fála ón duine ar a seirbheálfar, chun críocha mhíreanna 1(a) agus (b).’
[Aistriúchán neamhoifigiúil]
9
De réir Airteagal 18 den Rialachán sin, dar teideal ‘Modhanna leighis ar neamhchomhlíonadh íoschaighdeán’, a leagtar amach i gCaibidil III:
‘1.   Murar chomhlíon na himeachtaí sa Bhallstát tionscnaimh na ceanglais a leagtar amach in Airteagail 13 go 17, déanfar neamhchomhlíonadh na gceanglas sin a leigheas agus féadfar breithiúnas a dheimhniú mar Ordú Forfheidhmithe Eorpach má chomhlíontar na coinníollacha seo a leanas:
(a)
seirbheáladh an breithiúnas ar an bhféichiúnaí i gcomhréir leis na ceanglais de bhun Airteagal 13 nó Airteagal 14;
(b)
bhí an féichiúnaí in ann caingean a thionscnamh i gcoinne an bhreithiúnais trí athbhreithniú iomlán agus cuireadh an féichiúnaí ar an eolas go cuí sa bhreithiúnas nó i ndoiciméad a ghabhann leis faoi na ceanglais nós imeachta maidir leis an gcaingean sin, lena n‑áirítear ainm agus seoladh na hinstitiúide a ndírítear an chaingean uirthi agus, i gcás inarb infheidhme, na teorainneacha ama; agus
(c)
mhainnigh an féichiúnaí caingean a thionscnamh i gcoinne an bhreithiúnais i gcomhréir leis na ceanglais nós imeachta ábhartha.
2.   Más rud é nár chomhlíon na himeachtaí sa Bhallstát tionscnaimh na ceanglais nós imeachta a leagtar amach in Airteagal 13 nó in Airteagal 14, déanfar an neamhchomhlíonadh sin a leigheas má chruthaítear le hiompar an fhéichiúnaí sna himeachtaí breithiúnacha go bhfuair sé an doiciméad le seirbheáil é féin in am trátha chun a bheith in ann a chosaint a ullmhú.’
[Aistriúchán neamhoifigiúil]
10
Foráiltear le hAirteagal 20(1) den Rialachán sin, dar teideal ‘Nós imeachta forfheidhmithe’
‘Gan dochar d'fhorálacha na Caibidle seo, beidh na nósanna imeachta forfheidhmithe faoi rialú ag dlí Bhallstát an fhorfheidhmithe.
Déanfar breithiúnas arna dheimhniú mar Ordú Forfheidhmithe Eorpach a fhorfheidhmiú faoi na coinníollacha céanna le breithiúnas arna thabhairt i mBallstát an fhorfheidhmithe.’
[Aistriúchán neamhoifigiúil]
11
Foráiltear le hAirteagal 21 de Rialachán Uimh. 805/2004, dar teideal ‘Forfheidhmiú a dhiúltú’:
‘1.   Ar iarratas an fhéichiúnaí, diúltóidh an chúirt inniúil i mBallstát an fhorfheidhmithe don fhorfheidhmiú má tá an breithiúnas a deimhníodh mar Ordú Forfheidhmithe Eorpach ar neamhréir le breithiúnas a tugadh roimhe sin in aon Bhallstát nó i dtríú tír, i gcás:
(a)
gurbh é an chúis chaingne chéanna idir na páirtithe céanna a bhí i dtrácht leis an mbreithiúnas ba luaithe; agus
(b)
gur tugadh an breithiúnas ba luaithe i mBallstát an fhorfheidhmithe nó go gcomhlíontar na coinníollacha is gá chun é a aithint i mBallstát an fhorfheidhmithe; agus
(c)
nár líomhnaíodh an doréititheacht mar agóid sna himeachtaí breithiúnacha sa Bhallstát tionscnaimh agus nárbh fhéidir í a líomhain.
2.   Ní fhéadfar i gcás ar bith an breithiúnas ná a dheimhniú mar Ordú Forfheidhmithe Eorpach a athbhreithniú ó thaobh a substainte i mBallstát an fhorfheidhmithe.’
[Aistriúchán neamhoifigiúil]
12
De réir Airteagal 23 den Rialachán sin, dar teideal ‘Forfheidhmiú a chur ar fionraí nó a theorannú’:
‘I gcás ina bhfuil an méid seo a leanas déanta ag an bhféichiúnaí:
–
go ndearna sé agóid i gcoinne breithiúnais a deimhníodh mar Ordú Forfheidhmithe Eorpach, lena n‑áirítear iarratas ar athbhreithniú de réir bhrí Airteagal 19, nó
–
go ndearnadh iarratas ar dheimhniú Ordaithe Forfheidhmithe Eorpaigh a cheartú nó a tharraingt siar i gcomhréir le hAirteagal 10,
féadfaidh an chúirt inniúil nó an t‑údarás inniúil i mBallstát an fhorfheidhmithe, ar iarratas ón bhféichiúnaí:
(a)
an nós imeachta forfheidhmithe a theorannú do bhearta cosantacha; nó
(b)
a chur de choinníoll ar an bhforfheidhmiú go dtabharfar cibé urrús a chinnfidh sé nó sí; nó
(c)
in imthosca eisceachtúla, bac a chur ar an nós imeachta forfheidhmithe.’
[Aistriúchán neamhoifigiúil]
13
Foráiltear le hAirteagal 28 den Rialachán sin, dar teideal ‘An gaol le Rialachán (CE) Uimh. 1348/2000’:
‘Ní dhéanfaidh an Rialachán seo difear do chur i bhfeidhm Rialachán (CE) Uimh. 1348/2000.’
[Aistriúchán neamhoifigiúil]
Rialachán Uimh. 1393/2007
14
Aisghaireadh Rialachán Uimh. 1393/2007 le Rialachán (AE) 2020/1784 ó Pharlaimint na hEorpa agus ón gComhairle an 25 Samhain 2020 maidir le doiciméid bhreithiúnacha agus doiciméid sheachbhreithiúnacha in ábhair shibhialta nó in ábhair tráchtála a sheirbheáil sna Ballstáit (doiciméid a sheirbheáil) (IO 2020 L 405, lch. 40), atá infheidhme ón 1 Iúil 2022. Mar sin féin, i bhfianaise dháta na bhfíoras is cúis leis an díospóid sna príomhimeachtaí, ní mór an iarraidh ar réamhrialú a scrúdú i bhfianaise Rialachán Uimh. 1393/2007.
15
Foráiltear le hAirteagal 8(1) de Rialachán Uimh. 1393/2007, dar teideal ‘Diúltú glacadh le doiciméad’:
‘Cuirfidh an ghníomhaireacht fála an seolaí ar an eolas, ag baint úsáide as an bhfoirm chaighdeánach atá leagtha amach in Iarscríbhinn II go bhféadfadh sé nó sí diúltú an doiciméad le seirbheáil a ghlacadh tráth na seirbheála nó diúltú é a ghlacadh trína sheoladh ar ais chuig an ngníomhaireacht fála laistigh de sheachtain mura mbeidh sé scríofa, nó mura mbeidh aistriúchán ag gabháil leis, i gceann de na teangacha seo a leanas:
(a)
teanga a thuigeann an seolaí nó;
(b)
teanga oifigiúil an Bhallstáit a ndírítear air nó, má tá teangacha oifigiúla éagsúla sa Bhallstát sin, teanga oifigiúil nó ceann de theangacha oifigiúla na háite ina ndéanfar an tseirbheáil.’
16
San fhoirm chaighdeánach, dar teideal ‘Faisnéis don seolaí maidir leis an gceart chun diúltú glacadh le doiciméad’, a leagtar amach in Iarscríbhinn II a ghabhann leis an Rialachán sin, tá an ráiteas seo a leanas le tabhairt ar aird sheolaí an doiciméid:
‘Féadfaidh tú diúltú glacadh leis an doiciméad mura mbeidh sé scríofa i dteanga a thuigeann tú nó i dteanga oifigiúil nó i gceann de theangacha oifigiúla áit na seirbheála nó mura mbeidh aistriúchán go teanga a thuigeann tú nó go teanga oifigiúil nó go ceann de theangacha oifigiúla áit na seirbheála ag gabháil leis.
Más mian leat an ceart sin a fheidhmiú, ní mór duit diúltú glacadh leis an doiciméad tráth na seirbheála go díreach leis an duine a sheirbheálann an doiciméad nó é a chur ar ais chuig an seoladh a shonraítear thíos laistigh de sheachtain amháin ina luaitear go ndiúltaíonn tú glacadh leis.’
Dlí na Portaingéile
17
Foráiltear le hAirteagal 191(1) de Código de Processo Civil (Cód an Nós Imeachta Shibhialta, ‘CNIS’):
‘Gan dochar d’Airteagal 188, beidh an tseirbheáil a rinneadh neamhbhailí i gcás nach gcomhlíontar na ceanglais fhoirmiúla a fhorordaítear le dlí.’
18
I gcomhthéacs an fhorfheidhmithe, foráiltear an méid seo a leanas in Airteagal 696 de CNIS:
‘Ní fhéadfaí breithiúnas (críochnaitheach) a chur faoi réir achomhairc ach amháin sna cásanna seo a leanas:
[...]
(e)
seoladh na himeachtaí faoin nós imeachta mainneachtana, mar gheall ar easpa idirghabhála iomlán an chosantóra, agus cruthaítear an méid seo a leanas:
(i)
nár seirbheáladh fógra faoi na himeachtaí ar an gcosantóir nó go raibh an tseirbheáil a rinneadh neamhbhailí;
(ii)
nárbh eol don chosantóir gur seirbheáladh fógra mar gheall ar imthosca nach bhfuil inchurtha i leith an chosantóra;
(iii)
nach raibh an cosantóir in ann cosaint a chomhdú de bharr force majeure;
[...]’
19
De réir Airteagal 729 de CNIS:
‘Ní fhéadfar forfheidhmiú atá bunaithe ar bhreithiúnas, an freasúra a bhunú ach ar cheann amháin de na forais seo a leanas:
[...]
(d)
Easpa idirghabhála an chosantóra sna himeachtaí dearbhaithe, i gcás ina suitear aon cheann de na himthosca dá bhforáiltear in Airteagal 696(e) den Chód seo;
[...]’
An díospóid sna príomhimeachtaí agus na ceisteanna a tharchuirtear le haghaidh réamhrialú
20
Thionscain Wine Port nós imeachta forfheidhmithe sa Phortaingéil i gcoinne Manuel Costa, ar bhonn breithiúnas a thug Harju Maakohtu Tallinna kohtumaja (an Chúirt Chéadchéime, Harju, ag suí i dTaillin, an Eastóin) an 12 Aibreán 2022, a deimhníodh mar Ordú Forfheidhmithe Eorpach faoi Rialachán Uimh. 805/2004, lenar ordaíodh do Manuel Costa cúiteamh EUR 38 732.84 a íoc le Wine Port, móide costais chúirte ar mhéid EUR 2 418.97 agus ús mainneachtana.
21
Rinne Manuel Costa agóid i gcoinne an fhorfheidhmithe sin ar an bhforas nár seirbheáladh aon doiciméid air maidir leis na himeachtaí inar tugadh an breithiúnas sin agus nár tháinig sé ar an eolas faoin mbreithiúnas sin ach amháin tráth an fhorfheidhmithe, rud a d’fhág nach raibh sé in ann achomharc a dhéanamh ina choinne.
22
Rinne Wine Port agóid i gcoinne an mhaímh sin ag áitiú gur seirbheáladh doiciméad tionscanta na n‑imeachtaí agus liosta na gcostas agus speansais dlíthiúil go rialta ar Manuel Costa, ag a oifig chláraithe, agus go ndearna a ionadaí dlíthiúil, ag gach deis, na hadmhálacha fála comhfhreagracha a shíniú agus a dhátú, gan aon agóid ón gcuideachta sin i gcoinne an éilimh, a bhailíocht ná a inmhuirearachta.
23
Go háirithe, tar éis doiciméid tionscanta na n‑imeachtaí a sheirbheáil, d’iarr cúirt na hEastóine ar Manuel Costa aon agóidí a thaisceadh laistigh de 28 lá ó admháil fála an doiciméid sin, dar dáta an 21 Eanáir 2022 agus arna shíniú ag ionadaí dlíthiúil na cuideachta sin.
24
An 24 Márta 2022, chuir an chúirt sin liosta na gcostas agus speansais dlíthiúil ar Manuel Costa freisin lenar léiríodh go raibh 5 lá ag an gcuideachta chun a barúlacha nó gearán a chur isteach. Fuarthas an tseirbheáil sin freisin in oifig chláraithe na cuideachta sin gan seasamh a bheith glactha ag an gcuideachta sin ina leith sin.
25
An 22 Meitheamh 2022, cuireadh in iúl don chuideachta sin, le litir chláraithe, gur breithiúnas forfheidhmithe a bhí i mbreithiúnas an 12 Aibreán 2022.
26
Is in Eastóinis a dréachtaíodh na doiciméid uile a seirbheáladh agus ní raibh an fhoirm chaighdeánach a leagtar amach in Iarscríbhinn II de Rialachán Uimh. 1393/2007 ag gabháil leo.
27
I gcomhthéacs an nóis imeachta forfheidhmithe, sheas cúirt chéadchéime na Portaingéile leis an gcur i gcoinne a rinne Manuel Costa agus d’ordaigh sí an forfheidhmiú a chur ar fionraí, agus í den tuairim go raibh an tseirbheáil a seoladh chuig an gcuideachta sin chun críocha na n‑imeachtaí dearbhaithe san Eastóin neamhbhailí de réir bhrí Airteagal 191(1) de CNIS. Chinn sí nár chomhlíon an tseirbheáil sin na ceanglais a leagtar síos in Airteagal 8(1) de Rialachán Uimh. 1393/2007, a mhéid nár dréachtaíodh na doiciméad a seirbheáladh ar an gcuideachta sin sa Phortaingéilis, ná nach raibh an fhoirm chaighdeánach a leagtar amach in Iarscríbhinn II den Rialachán sin ag gabháil leo, lena gcuirtear ar chumas an chuideachta sin a bheith ar an eolas faoina ceart diúltú na doiciméid sin a ghlacadh.
28
Rinne Wine Port achomharc i gcoinne an bhreithiúnais a tugadh ag an gcéad chéim os comhair Tribunal da Relação do Porto (an Chúirt Achomhairc, Porto, an Phortaingéil). Ceadaíodh an t‑achomharc le breithiúnas an 11 Aibreán 2024 agus ordaíodh go leanfaí leis an nós imeachta forfheidhmithe. Chuige sin, chinn an chúirt sin gur léir ó chásdlí na Cúirte, go háirithe, breithiúnais an 16 Meán Fómhair 2015, Alpha Bank Cyprus (C‑519/13, EU:C:2015:603), agus an 2 Márta 2017, Henderson (C‑354/15, EU:C:2017:157), agus ordú an 5 Bealtaine 2022, ING Luxembourg (C‑346/21, EU:C:2022:368), agus seirbheáil á déanamh le litir chláraithe lena ngabhann admháil fala, nach leanann sé ó mhainneachtain an fhoirm chaighdeánach a leagtar amach in Iarscríbhinn II de Rialachán Uimh. 1393/2007 a sheoladh go bhfuil an tseirbheáil neamhbhailí.
29
Rinne Manuel Costa achomharc ar phointe dlí os comhair an Supremo Tribunal de Justiça (an Chúirt Uachtarach, an Phortaingéil), arb í an chúirt a rinne an tarchur, i gcoinne an bhreithiúnais a tugadh ar achomharc.
30
Sonraíonn an chúirt sin gur léir ón gcásdlí dá dtagraítear i mír 28 den bhreithiúnas seo nach féidir an tseirbheáil a dhéanamh neamhbhailí de bharr mainneachtain an fhoirm chaighdeánach atá leagtha amach in Iarscríbhinn II de Rialachán Uimh. 1393/2007 a úsáid, ach go n‑eascraíonn oibleagáid chun ceartú a dhéanamh as. Mar sin féin, tugann an chúirt faoi deara, sna cásanna as ar eascair an cásdlí sin, gur tarraingíodh aird ar mainneachtain an fhoirm sin a sholáthar le linn na n‑imeachtaí dearbhaithe, tráth a raibh sé fós indéanta an t‑easnamh sin a cheartú, tríd an doiciméad caighdeánach sin a sheoladh chuig an bpáirtí lena mbaineann. Os a choinne sin, sa chás seo, bhíothas ag brath ar easpa na foirme sin tar éis an chaingean shubstainteach a thabhairt i gcrích, agus é mar thoradh ar sin nárbh fhéidir í a cheartú a thuilleadh.
31
Dá bhrí sin, fiafraíonn an chúirt a rinne an tarchur, sa chás sin, maidir leis na ceanglais a fhorchuirtear le hurraim do chearta na cosanta, mar a chumhdaítear sa dara mír d’Airteagal 47 den Chairt agus in Airteagal 6(1) den Choinbhinsiún Eorpach chun Cearta an Duine agus Saoirsí Bunúsacha a Chosaint, a síníodh sa Róimh an 4 Samhain 1950, an gcuirtear cosc le hAirteagal 8(1) de Rialachán Uimh. 1393/2007 ar chinneadh go bhfuil an tseirbheáil le litir chláraithe lena ngabhann admháil fála neamhbhailí ar an bhforas nach raibh an fhoirm chaighdeánach a leagtar amach in Iarscríbhinn II den Rialachán sin ag gabháil léi.
32
Tá amhras ar an gcúirt sin freisin maidir leis an léiriú ar Airteagal 20(1) de Rialachán Uimh. 805/2004, agus tugann sí faoi deara i ndáil leis sin gur léir ón bhforáil sin go bhfuil breithiúnas arna dheimhniú mar Ordú Forfheidhmithe Eorpach le forfheidmiú faoi na coinníollacha céanna le breithiúnas arna thabhairt i mBallstát an fhorfheidhmithe.
33
Cuireann sí in iúl gur léiríodh an fhoráil sin sa chásdlí náisiúnta sa chaoi go bhféadfadh an féichiúnaí breithiúnais, i gcás an fhorfheidhmithe bunaithe ar Ordú Forfheidhmithe Eorpach, cur i gcoinne an fhorfheidhmithe ar na forais chéanna leis na forais a bhféadfadh sé brath orthu i gcás an fhorfheidhmithe bunaithe ar bhreithiúnas a tugadh i mBallstát an fhorfheidhmithe. Mar sin féin, le hAirteagal 729(d) de CNIS, arna léamh i gcomhar le hAirteagal 696(e) den Chód sin, ceadaítear don bhféichiúnaí breithiúnais cur i gcoinne an fhorfheidhmithe ar an bhforas nár ghlac sé páirt sna himeachtaí dearbhaithe agus go bhfuil an tseirbheáil a rinneadh le litir chláraithe lena ngabhann admháil fála neamhbhailí toisc nach raibh an fhoirm chaighdeánach a leagtar amach in Iarscríbhinn II a ghabhann le Rialachán Uimh. 1393/2007 ag gabháil léi.
34
Mar sin féin, fiafraíonn an chúirt a rinne an tarchur an bhfuil an léiriú sin ag luí leis an gcuspóir dá dtagraítear in Airteagal 1 de Rialachán Uimh. 805/2004 agus leis na híoscheanglais maidir le seirbheáil doiciméid, mar a leagtar síos iad in Airteagail 13 agus 14 den Rialachán sin, arna léamh i bhfianaise aithris 14 de, is infheidhme maidir leis na himeachtaí inar tugadh an breithiúnas a deimhníodh mar Ordú Forfheidhmithe Eorpach.
35
Sna himthosca sin, chinn an Supremo Tribunal de Justiça (an Chúirt Uachtarach) bac a chur ar na himeachtaí agus na ceisteanna seo a leanas a tharchur chuig an gCúirt Bhreithiúnais le haghaidh réamhrialú:
‘(1)
I gcás, ó thaobh cúrsaí nóis imeachta de, nach féidir an mhainneachtain an fhoirm chaighdeánach a sheoladh a leigheas – ar foirm í atá le fáil in Iarscríbhinn II a ghabhann le [Rialachán Uimh. 139[3]/2007] – ar an bhforas go bhfuil ciontú deiridh tar éis eascairt as na himeachtaí dearbhaithe cheana féin, an gcuirtear cosc le hAirteagal 8(1) den Rialachán sin – ag féachaint do chearta cosanta sheolaí an doiciméid sin i gcomhréir leis na ceanglais maidir le triail chóir, a chumhdaítear sa dara mír d’Airteagal 47 den [Chairt] agus in Airteagal 6(1) den Choinbhinsiún Eorpach chun Cearta an Duine agus Saoirsí Bunúsacha a Chosaint, arna shíniú sa Róimh an 4 Samhain 1950 – ar reachtaíocht náisiúnta lena ndearbhaítear go bhfuil fógra trí litir chláraithe lena ngabhann admháil fála neamhbhailí nuair nach bhfuil an fhoirm chaighdeánach a leagtar amach in Iarscríbhinn II a ghabhann leis an Rialachán sin ag gabháil léi?
(2)
An gcaithfear Airteagal 20(1) de [Rialachán Uimh. 805/2004], lena bhforáiltear ‘go bhforfheidhmeofar cinntí arna ndeimhniú mar Ordú Forfheidhmithe Eorpach faoi na coinníollacha céanna le breithiúnais arna dtabhairt i mBallstát an fhorfheidhmithe’, a léiriú sa chaoi go bhféadfaidh an féichiúnaí breithiúnais cur i gcoinne an fhorfheidhmithe de bhun Ordú Forfheidhmithe Eorpach ar na forais chéanna leis na forais a bhféadfadh sé brath orthu i gcomhthéacs forfheidhmiú bunaithe ar bhreithiúnas arna thabhairt i mBallstát an fhorfheidhmithe, ar an bhforas áirithe nach raibh sé páirteach [sna himeachtaí] dearbhaithe agus go raibh an tseirbheáil a rinneadh air le litir chláraithe maille le foirm le haghaidh admháil fála neamhbhailí toisc nach raibh an fhoirm chaighdeánach a leagtar amach in Iarscríbhinn II a ghabhann le Rialachán Uimh. 139[3]/2007 ag gabháil léi?
(3)
Ag féachaint do na cuspóirí ónar eascair cruthú an Ordaithe Forfheidhmithe Eorpaigh (Airteagal 1 de Rialachán Uimh. 805/2004) agus na híoscheanglais maidir le seirbheáil nach mór don nós imeachta chun breithiúnas a dheimhnítear mar Ordú Forfheidhmithe Eorpach a eisiúint a chomhlíonadh (Airteagail 13 agus 14 den Rialachán sin), arb é is príomhthréith dóibh, de réir aithris 14 den Rialachán sin, deimhneacht iomlán (Airteagal 13) nó ardleibhéal dóchúlachta (Airteagal 14) go mbeidh an doiciméad arna sheirbheáil faighte ag an seolaí, an gcuirtear cosc le Rialachán Uimh. 805/2004 ar reachtaíocht náisiúnta, amhail an reachtaíocht dá bhforáiltear in Airteagal 729, litir d) den [CNIS], arna léamh i gcomhar le hAirteagal 696, [litir e), i)] de, ar dá réir go bhféadfaidh an féichiúnaí breithiúnais agóid a dhéanamh i gcoinne an fhorfheidhmithe ar an bhforas nach raibh sé páirteach [sna himeachtaí] dearbhaithe agus go raibh an tseirbheáil a rinneadh air le litir chláraithe maille le foirm le haghaidh admháil fála neamhbhailí toisc nach raibh an fhoirm chaighdeánach a leagtar amach in Iarscríbhinn II a ghabhann le Rialachán Uimh. 139[3]/2007 ag gabháil léi?’
Na ceisteanna le haghaidh réamhrialú
An dara agus an tríú ceist
36
Lena dara agus tríú ceist, ar cheart iad a scrúdú le chéile agus sa chéad áit, fiafraíonn an chúirt a rinne an tarchur, go bunúsach, an gá Airteagal 20(1) de Rialachán Uimh. 805/2004 a léiriú sa chaoi go gcuirtear cosc leis ar reachtaíocht Bhallstát an fhorfheidhmithe lena gceadaítear don bhféichiúnaí breithiúnais, i gcomhthéacs breithiúnas arna thabhairt agus arna dheimhniú mar Ordú Forfheidhmithe Eorpach a fhorfheidhmiú sa Bhallstát tionscnaimh, cur i gcoinne an fhorfheidhmithe sin ar an bhforas, sna himeachtaí as ar eascair an breithiúnas sin, gur seirbheáladh doiciméad tionscanta na n‑imeachtaí air le litir chláraithe lena ngabhann admháil fála, gan é a bheith scríofa i dteanga a thuigeann an páirtí sin nó i dteanga oifigiúil Bhallstát an fhorfheidhmithe nó, i gcás inarb iomchuí, i gceann de theangacha oifigiúla na háite ina bhfuil an tseirbheáil le déanamh agus gan an fhoirm chaighdeánach a leagtar amach in Iarscríbhinn II a ghabhann le Rialachán Uimh. 1393/2007 a bheith ag gabháil léi, rud a fhágann gur féidir an páirtí sin a chur ar an eolas faoina cheart diúltú glacadh leis an doiciméad le seirbheáil.
37
Ní mór a mheabhrú, maidir le léiriú forála de dhlí an Aontais, gur gá, i gcomhréir le cásdlí socair, ní hamháin a téarmaí a chur san áireamh, ach an comhthéacs ina bhfuil sí leagtha síos agus na cuspóirí agus an chríoch a shaothraítear leis an ngníomh ar cuid dó í freisin (breithiúnas an 17 Samhain 1983, Merck, 292/82, EU:C:1983:335, mír 12, agus an 7 Iúil 2022, LKW WALTER, C‑7/21, EU:C:2022:527, mír 33 agus an cásdlí dá dtagraítear).
38
Ar an gcéad dul síos, mar is léir ó fhoclaíocht Airteagal 20(1) de Rialachán Uimh. 805/2004, luaitear san fhoráil sin, gan dochar d’fhorálacha Chaibidil IV den Rialachán sin, lena gcumhdaítear Airteagail 21 agus 23 ina leagtar amach na forais le forfheidhmiú breithiúnais arna dheimhniú mar Ordú Forfheidhmithe Eorpach a dhiúltú, a chur ar fionraí nó a theorannú, go bhfuil breithiúnas den sórt sin le forfheidhmiú faoi na coinníollacha céanna le breithiúnas arna thabhairt i mBallstát an fhorfheidhmithe.
39
Is léir ó fhoclaíocht na bhforálacha sin go rialaítear an nós imeachta forfheidhmithe le dlí Bhallstát an fhorfheidhmithe agus go bhfuil sé de chumhacht ag cúirteanna an Bhallstáit sin forfheidhmiú cinnidh cúirte arna dheimhniú mar Ordú Forfheidhmithe Eorpach a dhiúltú, a chur ar fionraí nó a theorannú ar na forais a leagtar amach sa Rialachán sin.
40
Ar an dara dul síos, ba cheart a thabhairt faoi deara, i scéim an Rialacháin sin, go bhfuil deighilt shoiléir dlínse idir, ar thaobh amháin, cúirteanna agus údaráis an Bhallstáit tionscnaimh agus, ar an taobh eile, cúirteanna agus údaráis Bhallstát an fhorfheidhmithe, mar aon le ceanglais atá le comhlíonadh i gcomhthéacs an nós imeachta as a n‑eascraíonn glacadh breithiúnais ar éileamh neamhchonspóidithe agus nuair a fhorfheidhmítear an breithiúnas sin. Eascraíonn an deighilt dlínse sin as an bhfíoras go mbraitheann an t‑éileamh agus an tOrdú Forfheidhmithe Eorpach lena mbunaítear é ar dhlí an Bhallstáit tionscnaimh, cé go rialaítear an nós imeachta forfheidhmithe le dlí Bhallstát an fhorfheidhmithe, i gcomhréir leis an bhforáil sin (féach, chuige sin, breithiúnas an 16 Feabhra 2023, Lufthansa Technik AERO Alzey, C‑393/21, EU:C:2023:104, mír 38).
41
Dá bhrí sin, sa Bhallstát tionscnaimh, tá deimhniú breithiúnais ar éileamh neamhchonspóidithe mar Ordú Forfheidhmithe Eorpach faoi réir chomhlíonadh na n‑íoschaighdeán a leagtar síos i gCaibidil III de Rialachán Uimh. 805/2004. I ndáil leis sin, de bhun Airteagal 18 den Rialachán sin, ní fhéadfar neamhchomhlíonadh na gcaighdeán sin a leigheas ach amháin os comhair chúirteanna nó údaráis an Stáit sin (breithiúnas an 16 Feabhra 2023, Lufthansa Technik AERO Alzey, C‑393/21, EU:C:2023:104, mír 39).
42
Leis na híoschaighdeáin sin, cuirtear in iúl go bhfuil sé ar intinn ag reachtas an Aontais a áirithiú go dtugann na nósanna imeachta as a n‑eascraíonn glacadh breithiúnas maidir le héileamh neamhchonspóidithe ráthaíochtaí leordhóthanacha go n‑urramófar cearta na cosanta sa Bhallstát tionscnaimh, agus é á chur san áireamh, i bprionsabal, nach ndéantar athbhreithniú orthu i mBallstát an fhorfheidhmithe (breithiúnas an 28 Feabhra 2018, Collect Inkasso agus páirtithe eile, C‑289/17, EU:C:2018:133, mír 36) agus go bhféachann siad lena áirithiú, mar a leagtar amach in aithris 12 den Rialachán sin, go gcuirfear an féichiúnaí ar an eolas faoin gcaingean chúirte ina choinne, faoi na ceanglais maidir lena rannpháirtíocht ghníomhach sna himeachtaí chun an t‑éileamh a chonspóid agus faoi iarmhairtí a neamh-rannpháirtíochta in am trátha chun a bheith in ann a chosaint a ullmhú.
43
Chun an fhaisnéis sin a sholáthar, i gcás ina seolfar doiciméad ó Bhallstát amháin go Ballstát eile, leanann sé ó Airteagal 28 de Rialachán Uimh. 805/2004, arna léamh i bhfianaise aithris 21 de, nach ndéanann an Rialachán sin difear do chur i bhfeidhm Rialachán Uimh. 1348/2000 a tháinig roimh Rialachán Uimh. 1393/2007. Dá bhrí sin, ní mór seirbheáil an doiciméid sin a bheith i gcomhréir leis na coinníollacha a leagtar amach in Airteagal 8(1) den Rialachán sin agus, dá bhrí sin, ní mór an fhoirm chaighdeánach a leagtar amach in Iarscríbhinn II a ghabhann le Rialachán Uimh. 1393/2007 a bheith ag gabháil leis chun an seolaí a chur ar an eolas faoin gceart atá aige diúltú glacadh leis an doiciméad le seirbheáil mura bhfuil sé scríofa, nó mura bhfuil aistriúchán ag gabháil leis, i dteanga a thuigeann an seolaí sin nó i dteanga oifigiúil an Bhallstáit a bhfuiltear ag díriú air nó, i gcás inarb iomchuí, i gceann de theangacha oifigiúla na háite ina ndéanfar an doiciméad sin a sheirbheáil.
44
Tá sé tábhachtach, dá bhrí sin, a áirithiú ní hamháin go gcuirtear an féichiúnaí ar an eolas go cuí gurb ann don éileamh a dhéantar ina choinne nó ina coinne thar lear agus faoi ábhar an éilimh sin agus go bhfuil sé nó sí in ann brí agus raon feidhme na caingne sin a bheith ar eolas aige nó aici agus é nó í a thuiscint go héifeachtach agus go hiomlán, ach freisin go bhféadfar achomharc iomchuí a dhéanamh sa Bhallstát tionscnaimh i gcás ina mainnítear na ceanglais sin a chomhlíonadh.
45
Dá bhrí sin, i gcás nár seirbheáladh doiciméad tionscanta na n‑imeachtaí nó doiciméad coibhéiseach in éineacht leis an bhfoirm chaighdeánach agus nár cuireadh an neamhghníomh sin ina cheart le linn na n‑imeachtaí sa Bhallstát tionscnaimh, ní féidir leis an mbreithiúnas a tugadh i gcomhthéacs na n‑imeachtaí sin ceanglais na n‑íoschaighdeán a leagtar amach i gCaibidil III de Rialachán Uimh. 805/2004 a chomhlíonadh agus ní féidir é a dheimhniú mar Ordú Forfheidhmithe Eorpach.
46
Dá bhrí sin, déanfar deimhniú arna eisiúint in imthosca den sórt sin a dheonú go mícheart de réir bhrí Airteagal 10(1)(b) de Rialachán Uimh. 805/2004 ionas nach mór don chúirt tionscnaimh é a tharraingt siar má iarrtar amhlaidh.
47
Ó thaobh chúirteanna nó údaráis inniúla Bhallstát an fhorfheidhmithe de, faoi chuimsiú na dlínse a thugtar dóibh le hAirteagal 20 de Rialachán Uimh. 805/2004, tá sé de chumhacht acu scrúdú a dhéanamh an bhfuil tosca ann a thugann údar le forfheidhmiú a dhiúltú de bhun Airteagal 21(1) den Rialachán sin nó le forfheidhmiú a theorannú nó a chur ar fionraí i gcomhréir le hAirteagal 23 den Rialachán sin (breithiúnas an 16 Feabhra 2023, Lufthansa Technik AERO Alzey, C‑393/21, EU:C:2023:104, mír 40).
48
Dá bhrí sin, ní fhéadfaidh an féichiúnaí breithiúnais cur i gcoinne an fhorfheidhmithe i mBallstát an fhorfheidhmithe ach amháin ar na forais a leagtar amach in Airteagal 21 de Rialachán Uimh. 805/2004, maidir le breithiúnais ar neamhréir a bheith ann, agus in Airteagal 23 den Rialachán sin, maidir le bac nó teorannú ar fhorfheidhmiú, le linn imeachtaí arna dtionscnamh sa Bhallstát tionscnaimh.
49
Go háirithe, faoi Airteagal 23(c) de Rialachán Uimh. 805/2004, i gcás ina ndearna an féichiúnaí agóid i gcoinne breithiúnas a deimhníodh mar Ordú Forfheidhmithe Eorpach, lena n‑áirítear iarratas ar athbhreithniú de réir bhrí Airteagal 19 den Rialachán sin, nó ina ndearna sé iarratas ar dheimhniú um Ordú Forfheidhmithe Eorpach a cheartú nó a tharraingt siar i gcomhréir le hAirteagal 10 den Rialachán sin, féadfaidh an chúirt nó an t‑údarás inniúil i mBallstát an fhorfheidhmithe, ar iarratas ón bhféichiúnaí, in imthosca eisceachtúla, bac a chur ar na himeachtaí forfheidhmithe.
50
Áirithítear leis na féidearthachtaí sin chun agóid a dhéanamh nó chun iarratas a dhéanamh ar tharraingt siar nó ar athbhreithniú sa Bhallstát tionscnaimh nach féidir éifeacht a bheith ag díothú seiceálacha i mBallstát an fhorfheidhmithe, dá bhforáiltear leis an Rialachán sin, gan a áirithiú go gcuirfear ráthaíochtaí maidir le hurraim do chearta na cosanta chun feidhme.
51
Sa chás seo, mar is léir ón bhfaisnéis a chuir an chúirt a rinne an tarchur ar fáil, ní thagann na fíorais nach ndearna an féichiúnaí breithiúnais idiragairt sna himeachtaí dearbhaithe inar tugadh an breithiúnas a deimhníodh mar Ordú Forfheidhmithe Eorpach ag deireadh na n‑imeachtaí sin agus nach raibh an fhoirm chaighdeánach a leagtar amach in Iarscríbhinn II a ghabhann le Rialachán Uimh. 1393/2007 ag gabháil leis an doiciméad le seirbheáil, a seoladh chuig an bhféichiúnaí breithiúnais le litir chláraithe lena ngabhann admháil fála sna himeachtaí sin, faoi na forais a leagtar amach in Airteagail 21 agus 23 de Rialachán Uimh. 805/2004.
52
Tagraíonn sé sin do na himeachtaí sa Bhallstát tionscnaimh agus do dheimhniú an bhreithiúnais a tugadh ag deireadh na n‑imeachtaí sin mar Ordú Forfheidhmithe Eorpach, ionas nach féidir na gnéithe sin a chur faoi bhráid chúirteanna nó údaráis inniúla Bhallstát an fhorfheidhmithe lena measúnú (féach, chuige sin, breithiúnas an 16 Feabhra 2023, Lufthansa Technik AERO Alzey, C‑393/21, EU:C:2023:104, mír 41).
53
Ar an tríú dul síos, ní mór a thabhairt faoi deara go gcomhlíonann an léiriú ar Airteagal 20(1) de Rialachán Uimh. 805/2004, a eascraíonn as foclaíocht agus comhthéacs na forála sin, an cuspóir a shaothraítear leis an Rialachán sin, mar is léir ó léamh comhcheangailte ar Airteagail 1 agus 5 de, arna léamh i bhfianaise aithrisí 8, 10, 11 agus 18 de, agus aird chuí á tabhairt ar an muinín fhrithpháirteach i riaradh an cheartais sna Ballstáit ar a mbunaítear deighilt na dlínse idir, ar thaobh amháin, cúirteanna agus údaráis an Bhallstáit tionscnaimh agus, ar an taobh eile, cúirteanna agus údaráis an Bhallstáit forfheidhmithe, arb é is aidhm dó saorghluaiseacht, inter alia, breithiúnas ar éilimh neamhchonspóidithe a áirithiú, agus a bhforfheidhmiú a luathú agus a dhéanamh níos simplí, trí dheireadh a chur leis an nós imeachta chun a dhearbhú go bhfuil na breithiúnais sin infhorfheidhmithe, agus urraim do chearta na cosanta á háirithiú ag an am céanna.
54
Sa chás seo, is cosúil nach ndearnadh aon bheart go dtí seo san Eastóin, amhail iarratas ar an Ordú Forfheidhmithe Eorpach a tharraingt siar. Ar an taobh eile, mar is léir ón ordú tarchuir, tá comhthuiscint ann go gcuireann Manuel Costa i gcoinne fhorfheidhmiú an bhreithiúnais a deimhníodh mar Ordú Forfheidhmithe Eorpach san Eastóin sa Phortaingéil ar an bhforas, le linn na n‑imeachtaí as ar eascair tabhairt an bhreithiúnais sin, nár seirbheáladh doiciméad tionscanta na n‑imeachtaí ar an gcuideachta sin, i gcomhréir le hAirteagal 8(1) de Rialachán Uimh. 1393/2007, i dteanga a thuigeann an páirtí sin nó i dteanga oifigiúil Bhallstát an fhorfheidhmithe agus nach raibh an fhoirm chaighdeánach a leagtar amach in Iarscríbhinn II a ghabhann leis an Rialachán sin ag gabháil leis, rud a chuir ar a chumas an páirtí sin a chur ar an eolas faoin gceart atá aige diúltú glacadh leis an doiciméad le seirbheáil.
55
Leanann sé ón méid sin roimhe seo nach dtagann an foras sin faoi na forais a leagtar amach in Airteagail 21 agus 23 de Rialachán Uimh. 805/2004, lena gceadaítear forfheidhmiú an chinnidh cúirte arna dheimhniú mar Ordú Forfheidhmithe Eorpach a dhiúltú, a chur ar fionraí nó a theorannú.
56
Os a choinne sin, ba cheart a thabhairt faoi deara go mbaineann an foras sin le bailíocht dheimhniú an bhreithiúnais atá le forfheidhmiú mar Ordú Forfheidhmithe Eorpach, nach féidir, mar a leagtar amach i míreanna 41 agus 52 den bhreithiúnas seo, agóid a dhéanamh ina choinne ach amháin os comhair an Bhallstáit tionscnaimh.
57
I bhfianaise na mbreithnithe go léir roimhe seo, is é an freagra ar an dara agus ar an tríú ceist nach mór Airteagal 20(1) de Rialachán Uimh. 805/2004 a léiriú sa chaoi go gcuirtear cosc leis ar reachtaíocht Bhallstát an fhorfheidhmithe lena gcuirtear ar chumas an fhéichiúnaí breithiúnais, i gcomhthéacs forfheidhmiú cinnidh cúirte arna thabhairt agus arna dheimhniú mar Ordú Forfheidhmithe Eorpach, cur i gcoinne an fhorfheidhmithe sin ar an bhforas, le linn na n‑imeachtaí as ar eascair seachadadh an chinnidh sin, gur seirbheáladh an doiciméad lenar tionscnaíodh na himeachtaí ar an bhféichiúnaí breithiúnais trí litir chláraithe lena ngabhann admháil fála, gan é a bheith scríofa, agus gan aon aistriúchán leis, i dteanga a thuigeann an féichiúnaí sin nó i dteanga oifigiúil Bhallstát an fhorfheidhmithe nó, i gcás inarb iomchuí, i gceann de theangacha oifigiúla na háite ina bhfuil an tseirbheáil le déanamh, agus gan an fhoirm chaighdeánach a leagtar amach in Iarscríbhinn II a ghabhann le Rialachán Uimh. 1393/2007 a bheith ag gabháil leis, lena gcumasaítear an páirtí sin a chur ar an eolas faoina cheart diúltú glacadh leis an doiciméad le seirbheáil.
An chéad cheist
58
Lena céad cheist, fiafraíonn an chúirt a rinne an tarchur, go bunúsach, an gá Airteagal 8(1) de Rialachán Uimh. 1393/2007 a léiriú sa chaoi go gcuirtear cosc leis ar reachtaíocht náisiúnta faoina bhfuil seirbheáil doiciméid bhreithiúnaigh a dhéantar trí litir chláraithe lena ngabhann admháil fála neamhbhailí i gcás ina scríobhtar an doiciméad le seirbheáil i dteanga seachas na teangacha dá dtagraítear san fhoráil sin agus nach bhfuil an fhoirm chaighdeánach a leagtar amach in Iarscríbhinn II a ghabhann leis an Rialachán sin ag gabháil leis an doiciméad sin, cé go bhfuil deireadh tagtha leis na himeachtaí ar deimhníodh an cinneadh breithiúnach mar Ordú Forfheidhmithe Eorpach ag a ndeireadh, sa chaoi nach féidir an tseirbheáil sin a cheartú a thuilleadh.
59
Mar réamhphointe, ní mór a mheabhrú nach féidir leis an gCúirt diúltú rialú a thabhairt ar cheist a tharchuireann cúirt náisiúnta le haghaidh réamhrialú ach amháin i gcás, inter alia, inar léir nach féidir an fhoráil de dhlí an Aontais a tharchuirtear chuig an gCúirt le haghaidh léiriú a chur i bhfeidhm (breithiúnas an 17 Meán Fómhair 2015, van der Lans, C‑257/14, EU:C:2015:618, mír 20 agus an cásdlí dá dtagraítear).
60
I ndáil leis sin, ba cheart a thabhairt faoi deara, mar is léir ón bhfreagra ar an dara agus ar an tríú ceist, go bhfuil dlínse ag an gcúirt a rinne an tarchur, ar tugadh an freasúra i gcoinne forfheidhmiú cinnidh bhreithiúnaigh arna dheimhniú mar Ordú Forfheidhmithe Eorpach faoi Rialachán Uimh. 805/2004 os a comhair, athbhreithniú a dhéanamh an dtagann na forais a bhfuiltear ag brath orthu chun tacú leis an bhfreasúra sin faoi na forais chun forfheidhmiú a dhiúltú, mar a leagtar amach in Airteagal 21 den Rialachán sin nó, i gcás inarb iomchuí, faoi na forais chun an forfheidhmiú sin a chur ar fionraí nó a theorannú, mar a leagtar amach in Airteagal 23 den Rialachán sin.
61
Os a choinne sin, mar a leagtar amach i míreanna 41 agus 52 den bhreithiúnas seo, tagann deimhniú breithiúnais mar Ordú Forfheidhmithe Eorpach, lena n‑áirítear athbhreithniú ar bhailíocht an deimhnithe sin, faoi dhlínse eisiach chúirt an Bhallstáit tionscnaimh a thug an breithiúnas sin, agus féadfar iarratas a dhéanamh chuici, chuige sin, ar dheimhniú a deonaíodh go mícheart a tharraingt siar, i gcomhréir le hAirteagal 10(1)(b) de Rialachán Uimh. 805/2004.
62
Dá bhrí sin, chun a fhíorú ar deonaíodh an deimhniú um Ordú Forfheidhmithe Eorpach go mícheart, ba cheart don chúirt tionscnaimh athbhreithniú a dhéanamh ar cé acu a chomhlíon nó nár chomhlíon na himeachtaí breithiúnacha sa Bhallstát tionscnaimh, as ar eascair an breithiúnas a deimhníodh mar Ordú Forfheidhmithe Eorpach, ceanglais na n‑íoschaighdeán a leagtar amach i gCaibidil III de Rialachán Uimh. 805/2004 nó, de réir mar a bheidh, cé acu a chomhlíontar nó nach gcomhlíontar na coinníollacha a leagtar amach in Airteagal 18 den Rialachán sin, lena gcumasaítear neamhchomhlíonadh caighdeán íosta a leigheas.
63
Dá bhrí sin, maidir leis an gcinneadh gur deonaíodh deimhniú ar Ordú Forfheidhmithe Eorpach go mícheart mar gheall ar sheirbheáil neamhéifeachtach dhoiciméad tionscanta na n‑imeachtaí toisc gur fágadh ar lár an fhoirm chaighdeánach a leagtar amach in Iarscríbhinn II a ghabhann le Rialachán Uimh. 1393/2007 agus toisc nár dréachtaíodh an doiciméad sin i gceann de na teangacha dá bhforáiltear in Airteagal 8(1) den Rialachán sin, tagann sé faoi dhlí an Bhallstáit tionscnaimh agus faoi dhlínse eisiach chúirteanna an Bhallstáit sin.
64
Dá bhrí sin, ós rud é nach bhfuil feidhm ag an bhforáil sin maidir leis an díospóid os comhair na cúirte a rinne an tarchur, ní gá an chéad cheist a fhreagairt.
Costais
65
Os rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an tOchtú Dlísheomra) mar seo a leanas:
Maidir le hAirteagal 20(1) de Rialachán (CE) Uimh. 805/2004 ó Pharlaimint na hEorpa agus ón gComhairle an 21 Aibreán 2004 lena gcruthaítear Ordú Forfheidhmithe Eorpach le haghaidh éilimh neamhchonspóidithe,
ní mór léiriú a dhéanamh mar seo a leanas:
cuirtear cosc leis ar reachtaíocht Bhallstát an fhorfheidhmithe lena gcuirtear ar chumas an fhéichiúnaí breithiúnais, i gcomhthéacs forfheidhmiú cinnidh cúirte arna thabhairt agus arna dheimhniú mar Ordú Forfheidhmithe Eorpach, cur i gcoinne an fhorfheidhmithe sin ar an bhforas, le linn na n‑imeachtaí as ar eascair seachadadh an chinnidh sin, gur seirbheáladh an doiciméad lena tionscnaíodh na himeachtaí ar an bhféichiúnaí breithiúnais trí litir chláraithe lena ngabhann admháil fála, gan é a bheith scríofa, agus gan aon aistriúchán leis, i dteanga a thuigeann an páirtí sin nó i dteanga oifigiúil Bhallstát an fhorfheidhmithe nó, i gcás inarb iomchuí, i gceann de theangacha oifigiúla na háite ina bhfuil an tseirbheáil le déanamh agus gan an fhoirm chaighdeánach a leagtar amach in Iarscríbhinn II a ghabhann le Rialachán (CE) Uimh. 1393/2007 ó Pharlaimint na hEorpa agus ón gComhairle an 13 Samhain 2007 maidir le doiciméid bhreithiúnacha agus sheachbhreithiúnacha a sheirbheáil sna Ballstáit (‘doiciméid a sheirbheáil’), agus lena n‑aisghairtear Rialachán (CE) Uimh. 1348/2000 ón gComhairle a bheith ag gabháil leis, arna leasú le Rialachán (AE) Uimh. 517/2013 ón gComhairle an 13 Bealtaine 2013 lena gcumasaítear an páirtí sin a chur ar an eolas faoina cheart diúltú glacadh leis an doiciméad le seirbheáil.
[Sínithe]
(
*1
)	Teanga an cháis: an Phortaingéilis.